CELEX: 32020D1356
Language: el
Date: 2020-09-25 00:00:00
Title: Εκτελεστική απόφαση (ΕΕ) 2020/1356 του Συμβουλίου της 25ης Σεπτεμβρίου 2020 σχετικά με τη χορήγηση προσωρινής στήριξης στη Δημοκρατία της Σλοβενίας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

29.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/59
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1356 ΤΟΥ ΣΥΜΒΟΥΛΙΟΥ
         της 25ης Σεπτεμβρίου 2020
         σχετικά με τη χορήγηση προσωρινής στήριξης στη Δημοκρατία της Σλοβενίας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19 (1) και ιδίως το άρθρο 6 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 7 Αυγούστου 2020, η Σλοβενία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους.
                  
               
                     (2)
                  
                  
                     Η επιδημική έκρηξη της COVID-19 και τα έκτακτα μέτρα που εφάρμοσε η Σλοβενία για να περιορίσει την επιδημική έκρηξη και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Σλοβενία αναμενόταν να έχει έλλειμμα γενικής κυβέρνησης και χρέος 7,2 % και 83,7 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Σλοβενίας προβλέπεται να μειωθεί κατά 7,0 % το 2020.
                  
               
                     (3)
                  
                  
                     Η επιδημική έκρηξη της COVID-19 έχει ακινητοποιήσει σημαντικό μέρος του εργατικού δυναμικού στη Σλοβενία. Αυτό οδήγησε σε αιφνίδια και σοβαρή αύξηση των δημόσιων δαπανών στη Σλοβενία σε σχέση με συστήματα μειωμένου ωραρίου εργασίας και παρόμοια μέτρα, όπως αναλύεται στις αιτιολογικές σκέψεις (4) έως (9).
                  
               
                     (4)
                  
                  
                     Με τον «νόμο για τον καθορισμό των μέτρων παρέμβασης επί μισθών και εισφορών (ZIUPPP)» (2) και τον «νόμο για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία (ZIUZEOP)» (3), οι οποίοι αναφέρονται στο αίτημα της Σλοβενίας της 7ης Αυγούστου 2020, θεσπίστηκε σύστημα αποζημίωσης μισθού για μισθωτούς που δεν εργάζονταν (ή ανέμεναν να εργαστούν) λόγω προσωρινής ανικανότητας των εργοδοτών να προσφέρουν εργασία για επιχειρηματικούς λόγους, για λόγους ανωτέρας βίας ή λόγω καραντίνας. Το επίδομα που είναι καταβλητέο στο πλαίσιο του συστήματος ανέρχεται κατ’ ανώτατο όριο σε 80 % του μέσου μισθού του μισθωτού κατά τους τρεις τελευταίους μήνες, ωστόσο δεν είναι χαμηλότερος από τον κατώτατο μισθό που ισχύει στη Σλοβενία, και παρέχεται υπό την προϋπόθεση της διατήρησης του μισθωτού κατά το διάστημα συμμετοχής του εργοδότη στο σύστημα. Το σύστημα ίσχυε για το διάστημα από την 13η Μαρτίου 2020 έως την 31η Μαΐου 2020. Με βάση τον «νόμο για τον καθορισμό των μέτρων παρέμβασης για τον μετριασμό και την αποκατάσταση των συνεπειών της επιδημίας COVID-19 (ZIUOOPE)» (4), το σύστημα παρατάθηκε έκτοτε με κάποιες τροποποιήσεις από την 1η Ιουνίου 2020 έως την 31η Αυγούστου 2020, με προγραμματισμένη περαιτέρω παράταση έως τα τέλη Σεπτεμβρίου 2020.
                  
               
                     (5)
                  
                  
                     Θεσπίστηκε απαλλαγή από την καταβολή εισφορών κοινωνικής ασφάλισης για τους μισθωτούς που επωφελούνται από το σύστημα αποζημίωσης μισθού. Το εν λόγω σύστημα ίσχυε για το διάστημα από την 13η Μαρτίου 2020 έως την 31η Μαΐου 2020.
                  
               
                     (6)
                  
                  
                     Αναπτύχθηκε σύστημα μειωμένου ωραρίου εργασίας που δίνει τη δυνατότητα στους εργοδότες να θεσπίσουν προσωρινά εργασία μερικής απασχόλησης, ενώ οι μισθωτοί λαμβάνουν μισθό για πλήρη απασχόληση. Ο εργοδότης λαμβάνει επιδότηση σταθερού ποσού για τις μη δεδουλευμένες ώρες εργασίας κάθε μισθωτού, η οποία παρέχεται υπό την προϋπόθεση διατήρησης του μισθωτού κατά το διάστημα συμμετοχής του εργοδότη στο σύστημα και για έναν επιπλέον μήνα. Το σύστημα ισχύει για το διάστημα από την 1η Ιουνίου 2020 έως την 31η Δεκεμβρίου 2020.
                  
               
                     (7)
                  
                  
                     Για τους μισθωτούς οι οποίοι παρέμειναν στον χώρο εργασίας, οι αρχές θέσπισαν σύστημα στο πλαίσιο του οποίου επιδοτείται η καταβολή των συνταξιοδοτικών εισφορών και των εισφορών ασφάλισης αναπηρίας, συμπεριλαμβανομένων των εισφορών επαγγελματικών συντάξεων. Το μέτρο συνδυάστηκε με υποχρέωση του εργοδότη να καταβάλλει μηνιαίο επίδομα κρίσης ύψους 200 EUR στους εργαζόμενους μισθωτούς που η αμοιβή τους ήταν κάτω από το τριπλάσιο του κατώτατου μισθού. Οι αρχές ζήτησαν μόνο το τμήμα των δαπανών που σχετίζεται με τους μισθωτούς που παρέμειναν σε συνεχή απασχόληση έως τα πλέον πρόσφατα διαθέσιμα στοιχεία. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
                  
               
                     (8)
                  
                  
                     Θεσπίστηκε μέτρο που παρέχει χρηματοδότηση των εισφορών κοινωνικής ασφάλισης για αυτοαπασχολουμένους, γεωργούς και εργαζομένους του θρησκευτικού τομέα. Το μέτρο καλύπτει το σύνολο των εισφορών κοινωνικής ασφάλισης για δικαιούχους που ήταν ασφαλισμένοι και δεν ήταν σε θέση να ασκούν την οικονομική τους δραστηριότητα ή ήταν σε θέση να ασκούν μόνο ένα μέρος της οικονομικής τους δραστηριότητας, κατά τη διάρκεια της επιδημίας. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
                  
               
                     (9)
                  
                  
                     Τέλος, θεσπίστηκε μέτρο βασικής εισοδηματικής στήριξης για αυτοαπασχολουμένους, γεωργούς και εργαζομένους του θρησκευτικού τομέα, το οποίο παρείχε στήριξη ύψους 350 EUR τον Μάρτιο του 2020 και 700 EUR τον Απρίλιο και τον Μάιο του 2020 για δικαιούχους που ήταν ασφαλισμένοι και δεν ήταν σε θέση να ασκούν την οικονομική τους δραστηριότητα, ή ήταν σε θέση να ασκούν μόνο ένα μέρος της οικονομικής τους δραστηριότητας, κατά τη διάρκεια της επιδημίας. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
                  
               
                     (10)
                  
                  
                     Η Σλοβενία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Σλοβενία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 1 203 670 000 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της επιδημικής έκρηξης της COVID-19. Πρόκειται για αιφνίδια και σοβαρή αύξηση, δεδομένου ότι τα νέα μέτρα καλύπτουν σημαντικό ποσοστό των επιχειρήσεων και του εργατικού δυναμικού στη Σλοβενία. Η Σλοβενία σκοπεύει να καλύψει τη χρηματοδότηση 90 000 000 EUR του ποσού των αυξημένων δαπανών μέσω ενωσιακών κονδυλίων.
                  
               
                     (11)
                  
                  
                     Η Επιτροπή ζήτησε τη γνώμη της Σλοβενίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, όπως αναφέρεται στο αίτημα της 7ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672.
                  
               
                     (12)
                  
                  
                     Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Σλοβενία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
                  
               
                     (13)
                  
                  
                     Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
                  
               
                     (14)
                  
                  
                     Η Σλοβενία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Σλοβενία έχει εκτελέσει τις εν λόγω δαπάνες.
                  
               
                     (15)
                  
                  
                     Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Σλοβενίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Σλοβενία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.
         
         
            Άρθρο 2
            
               1.   Η Ένωση θέτει στη διάθεση της Σλοβενίας δάνειο ανώτατου ύψους 1 113 670 000 EUR. Το δάνειο έχει μέγιστη μέση ληκτότητα 15 ετών.
            
            
               2.   Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την παραγωγή αποτελεσμάτων της παρούσας απόφασης.
            
            
               3.   Η Επιτροπή θέτει την ενωσιακή χρηματοδοτική συνδρομή στη διάθεση της Σλοβενίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων.
            
            
               4.   Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672.
            
            
               5.   Η Σλοβενία καταβάλλει το κόστος της χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση σχετιζόμενη με το δάνειο που χορηγήθηκε δυνάμει της παραγράφου 1 του παρόντος άρθρου.
            
            
               6.   Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων.
            
         
         
            Άρθρο 3
            Η Σλοβενία μπορεί να χρηματοδοτήσει τα ακόλουθα μέτρα:
            
                        α)
                     
                     
                        σύστημα αποζημίωσης μισθού, όπως προβλέπεται στα άρθρα 7 και 8 του «νόμου για τον καθορισμό των μέτρων παρέμβασης επί μισθών και εισφορών» και τα άρθρα 21 έως 32 του «νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία», όπως τροποποιήθηκε και όπως επεκτάθηκε με τα άρθρα 24 έως 34 του «νόμου για τον καθορισμό των μέτρων παρέμβασης για τον μετριασμό και την αποκατάσταση των συνεπειών της επιδημίας COVID-19»,
                     
                  
                        β)
                     
                     
                        απαλλαγή από την καταβολή εισφορών κοινωνικής ασφάλισης για τους μισθωτούς που επωφελούνται από το σύστημα αποζημίωσης μισθού, όπως προβλέπεται στα άρθρα 21 έως 32 του «νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία»,
                     
                  
                        γ)
                     
                     
                        σύστημα μειωμένου ωραρίου εργασίας για την επιδότηση της προσωρινής μερικής απασχόλησης, όπως προβλέπεται στα άρθρα 11 έως 23 του «νόμου για τον καθορισμό των μέτρων παρέμβασης για τον μετριασμό και την αποκατάσταση των συνεπειών της επιδημίας COVID-19»,
                     
                  
                        δ)
                     
                     
                        την καταβολή των συνταξιοδοτικών εισφορών και των εισφορών ασφάλισης αναπηρίας για τους εργαζομένους, καθώς και μηνιαίου επιδόματος κρίσης, όπως προβλέπεται στο άρθρο 33 του «νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία», για το μέρος των δαπανών που αφορά τους μισθωτούς οι οποίοι παρέμειναν σε συνεχή απασχόληση έως τα πλέον πρόσφατα διαθέσιμα στοιχεία,
                     
                  
                        ε)
                     
                     
                        τη χρηματοδότηση των εισφορών κοινωνικής ασφάλισης για αυτοαπασχολουμένους, γεωργούς και εργαζομένους του θρησκευτικού τομέα, όπως προβλέπεται στο άρθρο 38 του «νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία»,
                     
                  
                        στ)
                     
                     
                        μέτρο βασικής εισοδηματικής στήριξης για αυτοαπασχολούμενους, γεωργούς και εργαζόμενους του θρησκευτικού τομέα, όπως προβλέπεται στο άρθρο 34 του «νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία».
                     
                  
         
            Άρθρο 4
            Η Σλοβενία ενημερώνει την Επιτροπή έως τις 30 Μαρτίου 2021, και εν συνεχεία κάθε έξι μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
         
         
            Άρθρο 5
            Η παρούσα απόφαση απευθύνεται στη Δημοκρατία της Σλοβενίας.
            Η παρούσα απόφαση παράγει αποτελέσματα από την ημερομηνία της κοινοποίησής της στον αποδέκτη.
         
         
            Άρθρο 6
            Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 25 Σεπτεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 159 της 20.5.2020, σ. 1.
         
            (2)  Επίσημη Εφημερίδα της Δημοκρατίας της Σλοβενίας αριθ. 36/20.
         
            (3)  Επίσημη Εφημερίδα της Δημοκρατίας της Σλοβενίας αριθ. 49/20.
         
            (4)  Επίσημη Εφημερίδα της Δημοκρατίας της Σλοβενίας αριθ. 80/20.